ΓΡΑΠΤΗ ΕΡΩΤΗΣΗ E-2501/98

υποβολή: Gianni Tamino (V) προς την Επιτροπή

(30 Ιουλίου 1998)

Θέμα: Κατασκευή τεχνητής νήσου στον κόλπο του Cádiz

Το Υπουργείο Αμύνης της Ισπανίας προτίθεται να κατασκευάσει μια τεχνητή νήσο σε απόσταση 700 μέτρων από τα όρια του φυσικού παρκου του κόλπου του Cádiz, στην οποία θα εγκαταστήσει μία εξέδρα ασκήσεων επιμελητείας. Δεν υπάρχουν πληροφορίες σχετικά με την επιφάνεια της νήσου, μολονότι ο όγκος της θα είναι της τάξεως των 6.900 κυβικών μέτρων ενώ οι διαστάσεις της εξέδρας θα είναι 25 επί 12 μέτρα, αποτελούμενη από δύο πλάκες βάρους 637 τόνων η κάθε μία, που θα είναι ανθεκτικές στην πρόσκρουση ενός αντικειμένου 1.000 χγρ. σε κάθετη πτώση. Επίσης προβλέπεται η κατασκευή βοηθητικών εγκαταστάσεων εντός και εκτός του φυσικού πάρκου (αποβάθρα, δρόμος πρόσβασης, αποθήκες και εργαστήρια, κυματοθρύαστης προστασίας της νήσου κλπ). Μια από τις εγκαταστάσεις που θα δημιουργηθούν μέσα στο πάρκο θα είναι τρεις βάσεις για την εκτόξευση πυραύλων Mistral, Roland, Aspid, Milan και Tow. Εάν το Υπουργείο Αμύνης υποβάλει το σχέδιο με το χαρακτηρισμό ότι είναι "προς το συμφέρον της εθνικής ασφάλειας", μπορεί να παρακαμφθεί η εφαρμογή των διατάξεων του περιφερειακού νόμου της Ανδαλουσίας 7/94 περί προστασίας του περιβάλλοντος, ο οποίος απαιτεί να υπάρξει προηγούμενη εκτίμηση των περιβαλλοντικών επιπτώσεων για την πλειονότητα των στοιχείων που θα περιλάβει το έργο (τεχνητή νήσος, δίκτυο υψηλής τάσης, οδός προσπέλασης, εργαστήρια, βάσεις εκτόξευσης, προβλήτα και κυματοθραύστες).

Οι αλυκές του San Felix-Tres Amigos, που είναι η ακριβής τοποθεσία δημιουργίας του εν λόγω έργου, αντιπροσωπεύει την πιο ζωτική περιοχή του φυσικού πάρκου, δοθέντος ότι διατηρεί τις φυσικές και χημικές προϋποθέσεις που είναι αναγκαίες για τη συντήρηση και βιολογική ανάπτυξη της σημαντικής της ορνιθοπανίδας. Επί πλέον, η περιοχή έχει προταθεί από την περιφερειακή κυβέρνηση της Ανδαλουσίας ως ειδική ζώνη προστασίας των αγρίων πτηνών στο πλαίσιο του κοινοτικού δικτύου Natura 2000. Στις 26 Μαΐου 1998 ο ισπανικός Σύνδεσμος για την προστασία του περιβάλλοντος (AGADEN) κατήγγειλε στην Επιτροπή το εν λόγω σχέδιο υποβάλλοντας σχετική έκθεση.

Ζητήθηκε εκ μέρους των ισπανικών αρχών η γνώμη της Επιτροπής για το εν λόγω σχέδιο, συμπεριλαμβανομένων των πτυχών σχετικά με την ασφάλεια του τοπικού πληθυσμού και της περιφέρειας;

Μπορεί η Επιτροπή να μας πληροφορήσει τι μέτρα προτίθεται να λάβει για να αποφευχθούν οι κίνδυνοι που συνεπάγεται το σχέδιο αυτό για την περιοχή, που έχει ήδη προταθεί να υπαχθεί στο δίκτυο Natrua 2000; Σε περίπτωση που προχωρήσει η υλοποίηση του σχεδίου δεν νομίζει η Επιτροπή ότι θα έπρεπε επίσης να παρέμβει ώστε να εκτιμηθούν περιβαλλοντικές επιπτώσεις που θα υπάρξουν από τα προβλεπόμενα έργα;

Απάντηση της κας Bjerregaard εξ ονόματος της Επιτροπής

(17 Σεπτεμβρίου 1998)

Η Επιτροπή δέχθηκε καταγγελία σχετικά με τα αναφερόμενα από το Αξιότιμο Μέλος γεγονότα.

Στο πλαίσιο της εξέτασης της καταγγελίας, η Επιτροπή είχε τις απαραίτητες επαφές ώστε να συλλέξει όλες τις λεπτομέρειες, που αφορούν τα υπόψη γεγονότα, και να βεβαιωθεί με την πλήρη τήρηση της ισχύουσας κοινοτικής περιβαλλοντικής νομοθεσίας στη συγκεκριμένη περίπτωση.

Η Επιτροπή θα ενημερώσει τον καταγγέλοντα, καθώς και το Αξιότιμο Μέλος, για κάθε εξέλιξη που θα λάβει χώρα κατά τη διάρκεια της εξέτασης της καταγγελίας.